Ir-Regolament tal-Kummissjoni (KE) Nru 1252/2002
tal-11 ta’ Lulju 2002
li jirrigwarda l-awtorizzazzjoni proviżorja ta’ addittiv ġdid fit-tgħam
(Test b’rilevanza għaż-ŻEE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jwaqqaf il-Komunitajiet Ewropej,
Wara li kkunsidrat id-Direttiva tal-Kunsill 70/524/KEE tat-23 ta’ Novembru 1970 dwar l-addittivi fit-tgħam [1], kif l-aħħar emendat bir-Regolament tal-Kummissjoni (KE) Nru 2205/2001 [2], u partikolarment l-Artikoli 3 u 9e miġjuba fih,
Billi:
(1) Id-Direttiva 70/524/KEE tipprovdi li addittivi ġodda u użu ġdid ta’ addittivi jistgħu jiġu awtorizzati wara li tiġi riveduta applikazzjoni li tkun saret skond l-Artikolu 4 tad-Direttiva.
(2) L-Artikolu 9e(1) tad-Direttiva tipprovdi li awtorizzazzjoni proviżorja ta’ addittiv ġdid jew użu ġdid ta’ addittiv tista’ tingħata jekk il-kondizzjonijiet ta’ l-Artikolu 3a(b) sa (e) huma sodisfatti u jekk ikun raġonevoli li wieħed jassumi, fid-dawl tar-riżultati disponibbli, li meta jiġi wżat f’nutriment ta’ annimal ikollu wieħed mill-effetti riferiti fl-Artikolu 2(a). Awtorizzazzjoni proviżorja bħal din tista’ tingħata għal perjodu sa erba’ snin fil-każ ta’ addittivi riferiti f’ Parti II ta’ l-Anness Ċ mad-Direttiva.
(3) L-istima tad-dossier sottomess rigward il-preparazzjoni preservattiva deskritta fl-Anness ma’ dan ir-Regolament turi li jissodisfa l-kondizzjonijiet kollha dikjarati fl-Artikolu 3a tad-Direttiva 70/524/KEE u jista’ għalhekk jiġi awtorizzat fuq bażi proviżorja għal perjodu ta’ erba’ snin.
(4) L-istima tad-dossier turi li ċerti proċeduri jistgħu jinħtieġu biex jipproteġu lill-ħaddiema minn espożizzjoni għall-addittivi. Protezzjoni bħal din għandha madankollu tiġi żgurata mill-applikazzjoni tad-Direttiva tal-Kunsill 89/391/KEE tat-12 ta’ Ġunju 1989 dwar l-introduzzjoni ta’ miżuri biex jinkoraġġixxu titjib fis-sigurtà u s-saħħa ta’ ħaddiema fuq ix-xogħol [3].
(5) Il-Kumitat Xjentifiku għan-Nutriment ta’ l-Annimali ta opinjoni favorevoli rigward is-sigurtà tal-preservattiv taħt il-kondizzjonijiet deskritti fl-Anness imsemmi.
(6) Il-miżuri provvduti f’dan ir-Regolament huma bi qbil ma’ l-opinjoni tal-Kumitat Permanenti dwar il-Katina ta’ l-Ikel u s-Saħħa ta’ l-Annimali,
ADOTTAT DAN IR-REGOLAMENT:
L-Artikolu 1
Il-preparazzjoni li tappartjenti għall-grupp "Preservattivi" mniżżla f’lista fl-Anness mar-Regolament preżenti hija awtorizzata għall-użu bħala addittiv fin-nutriment ta’ l-annimali taħt il-kondizzjonijiet preskritti fl-Anness.
L-Artikolu 2
Dan ir-Regolament għandu jidħol fis-seħħ fil-jum ta’ wara l-pubblikazzjoni tiegħu fil-Ġurnal Uffiċjali tal-Komunitajiet Ewropej.
Dan ir-Regolament għandu jorbot fl-intier tiegħu u għandu japplika direttament fl-Istati Membri kollha.
Magħmul fi Brussel, fil-11 ta’ Lulju 2002.